Yksi Göteborgin kaupungin antamista ohjeista on lusikan piilottaminen alushousuihin ennen lentokentän turvatarkastukseen menemistä.

Göteborgin lentokentän työntekijöitä on niin ikään tiedotettu asiasta, joten he osaavat reagoida oikein mahdollisiin tilanteisiin, joissa turvatarkastuksessa tytön alusvaatteista löytyisi lusikka.

Asiasta kertoo Göteborgin kaupungin kunniaväkivaltaan ja sortoon keskittyvän viraston johtaja Katarina Idegård.

- Metallinpaljastimet hälyttävät lusikan vuoksi turvatarkastuksissa. Henkilö viedään sivuun, jolloin tällä on mahdollisuus puhua rauhassa ja yksityisesti viranomaisille, Idegård selittää.

- Se on viimeinen mahdollisuus hälyttää apua.

Idegård sanoo, että viime vuonna Ruotsissa kansalliseen neuvontapuhelimeen tuli 139 soittoa, jotka koskivat lapsiavioliittoja tai pakkoavioliittoja.

Ruotsissa ei ole muuta tilastointia siitä, kuinka monta tyttöä viedään ulkomaille pakkoavioliittojen vuoksi.

Idegårdin ohjeistukseen on suhtauduttu myönteisesti Ruotsissa. Pakkoavioliittoja ja tyttöjen silpomisia vastustavat aktivistit ovat vaatineet muitakin kaupunkeja omaksumaan käytännön.

Idea lusikasta alushousuissa ei kuitenkaan ole Idegårdin oma, vaan se on peräisin brittiläiseltä hyväntekeväisyysjärjestö Karma Nirvanalta, jonka mukaan käytäntö on pelastanut lukuisia tyttöjä pakkoavioliitolta.

Järjestön mukaan kyseessä on tyttöjen kannalta turvallinen tapa viestittää viranomaisille tilanteissa, joissa he muuten ovat tiukasti perheidensä ympäröimänä.

Idegård on ohjeistanut kouluja ja sosiaalityöntekijöitä olemaan erityisen tarkkaavaisina ennen koulujen kesälomien alkua, jolloin tyttöjä todennäköisimmin viedään ulkomaille.

- Toimimme näin nyt, koska riski pakkoavioliiton ja tyttöjen ympärileikkausten suhteen lisääntyy koulujen loma-aikoina, erityisesti pitkän kesäloman aikana, Idegård selvittää.

Pakkoavioliitot ja tyttöjen sukupuolielimien silpominen ovat rikoksia Ruotsissa, vaikka ne tehtäisiinkin ulkomailla. Rangaistus näistä rikoksista on vankeustuomio.

Göteborgissa lusikkakäytäntö on osa laajempaa kampanjaa, jonka tarkoitus on tarttua toimiin kunniaväkivaltaa vastaan.

Lähde: Thomson Reuters Foundation